title: Konterbakom
text: Konterbakom (en escritura iberica ) ye a transcripción fonetica literal d'os epigramas en signario iberico escritos en bellas monedas celtiberas de bronze cudidas en a primera epoca romana d'Hispania, quala ceca, seguntes as hipotesis más aceptadas en a comunidat scientifica, estió situada en una antiga ciudat dita Konterbia Belaiska u bien Contrebia Belaisca. As restas arqueolochicas d'iste oppidum se troban en o puesto dito Cabezo de las Minas en Botorrita, Zaragoza, (Aragón).
  
  Metals y emisions 
  Contrebia Belaisca cudió dos emisions. A primera, d'estilo más clasico, en zaguerías d'o sieglo II aC. A segunda, con un estilo más brocero, en primerías d'o sieglo I aC. En as dos feguran as inicials BE L en l'anverso, y en o reverso o epigrafe Konterbakom, que se traduce como un chenitivo: “d'os de Konterbia”.
  
  Metrolochía 
  A tamas de presentar leyendas indichenas, a suya metrolochía (pesos y leis) se basa en o sistema romano con unidatzs equivalents a os ases romanos y as suyas divisions: semises (metatz) y quadrants (cuartos). Cal parar cuenta, manimenos, que s'ignoran as denominaciones reals que istos pueblos dioron a las suyas propias monedas, lo que ha levau a emplegar —talment erroniament— a terminolochía romana pa esprisar as valors indichenas conforme a o suyo peso y modulo. A unidat, equivalent a l'as, gosa medir entre os 22 y os 24 mm y o suyo peso oscila entre os 9,10 y os 7,51 g. Un semis puet medir entre 19 y 20 mm y pesar 5,02 g, y un quadrant medir 15 mm y pesar 1,9 g.
  
  Dispersión 
  Istas piezas se troban con más freqüencia en l'actual provincia de Zaragoza, en a de Teruel, y belunas tamién en as de Guadalachara y Cuenca. En ellas, como en buena parti d'as que s'han trobau en a resta de l'antigua provincia d'Hispania Citerior, apareixe siempre en l'anverso una cabeza masculina y en o reverso un chinete portiando una lanza u una palma. En o reverso d'a moneda fraccionaria (semises y quadrants) o chinete ye sustituyiu por un caballo y una luna creixient. En totz os reversos apareixe a dita leyenda Konterbakom en caracters ibericos.
  
  Guillermo Fatás aventura a hipotesi de que en cada rechión d'a Celtiberia tendría una mena de “capital federal” articulando-la politicamente, unica d'as ciudatz de dito territorio que produciría emisions d'archent. En o caso de Konterbia, —a tamas de no haber tals emisions— ista función vendría esplicita en o propio nombre d'a ciudat, seguntes autors que apuntan a la posibilidat de que Contrebia Belaisca se pueda traducir a o latín como Conventus Bellorum u "reunión d'os belos". Asinas Contrebia sería a ciudat prencipal d'os belos.
  
  Existen monedas con o epigrafe Belaiskom (d'os belos). Miguel Beltrán las considera perteneixients tamién a Konterbia Belaiska, encara que os trobos reyalizaus dica agora sinyalan a suya situación entre Osma (Soria) y Cervera del Río Alhama (A Riocha).
  
  Iconografía 
  As emisions de zaguerías d'o sieglo II aC amostran en l'anverso una cabeza viril mirando enta a dreita, peinau de "caracols", con tres caracols por dezaga d'a orella. A la dreita, debant d'a cabeza, amostra un delfín. Dezaga, a la ezquierda, en signos ibericos, a inscripción BEL. En o reverso, un chinete con palma, cabalgando enta dreita. Debaixo, en l'exergo, a inscripción iberica Konterbakom.
  
  Por a suya parti, as emisions d'o sieglo I aC amostran en o suyo anverso una cabeza viril chirada a la dreita, con peinau en dos libels. Debant, delfín, dezaga signos ibericos (BEL). En o reverso, un chinete lancero enta a dreita. O signo BA d'a inscripción de l'exergo apareixe una mica curvau. En os semises y quadrants o chinete ye sustituyiu por un caballo galopiando enta a dreita, y dencima, una luna creixient entre dos globulos (en os semises) u tres globulos (en os quadrants).
  
  Referencias
  
  Se veiga tamién 
   Bronces de Botorrita
   Belaiskom
   Ceca de Kelin
  
  Contrebia Belaisca